## Rješenje Ustavnog suda Republike Hrvatske broj U-II-277/1998, U-II-278/1998, U-II-284/1998. od 2. prosinca 1998.

### NN 160/1998 (16.12.1998.), Rješenje Ustavnog suda Republike Hrvatske broj U-II-277/1998, U-II-278/1998, U-II-284/1998. od 2. prosinca 1998.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajac, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlozima
za ocjenu ustavnosti i zakonitosti, na sjednici održanoj dana 2. prosinca
1998. godine, donio je

## **RJEŠENJE**

I. Ne prihvaćaju se prijedlozi za pokretanje postupka za ocjenu ustavnosti
i zakonitosti članka 8. Pravilnika o standardima i normativima prava iz
obveznog zdravstvenog osiguranja za 1998. godinu ("Narodne novine", br.
140/97 i 22/98) i članaka 11. i 23. Odluke o osnovama za sklapanje ugovora
sa zdravstvenim ustanovama i privatnim zdravstvenim djelatnicima za 1998.
godinu ("Narodne novine", br. 140/97, 23/98 i 46/98).

II. Ovo rješenje objavit će se u "Narodnim novinama".

Obrazloženje

Udruga privatnih poslodavaca u zdravstvu podnijela je prijedlog radi
pokretanja postupka ocjene ustavnosti i zakonitosti članka 8. Pravilnika
o standardima i normativima prava iz obveznog zdravstvenog osiguranja za
1998. godinu ("Narodne novine", br. 140/97 i 22/98 - nastavno: Pravilnik)
i članka 11. Odluke o osnovama za sklapanje ugovora sa zdravstvenim ustanovama
i privatnim zdravstvenim djelatnicima za 1998. godinu ("Narodne novine",
br. 140/97, 23/98 i 46/98 - nastavno: Odluka).

Osporenim odredbama propisano je da zdravstvenu djelatnost na primarnoj
razini provode uz ostale i Hrvatski zavod za javno zdravstvo i županijski
zavodi za javno zdravstvo (članak 8. Pravilnika), odnosno zavodi za javno
zdravstvo (članak 11. Odluke).

Liječnici bivše školske medicine doma zdravlja u Splitu podnijeli su
prijedlog radi pokretanja postupka ocjene ustavnosti i zakonitosti članka
23. Odluke, u dijelu kojim je određena cijena primarne zdravstvene zaštite
za dobnu skupinu od 7 do 18 godina.

Predlažu da Ustavni sud, sukladno odredbi članka 18. Ustavnog zakona
o Ustavnom sudu Republike Hrvatske ("Narodne novine", br. 13/91 - nastavno:
Ustavni zakon) do donošenja konačne odluke privremeno obustavi izvršenje
Odluke i radnji koje se na temelju te Odluke poduzimaju.

Podnositelji prijedloga smatraju da se osporenim odredbama vrijeđa načelo
ustavnosti i zakonitosti ustanovljeno člankom 5. Ustava i temeljne slobode
i prava čovjeka i građanina, posebice odredba članka 58. Ustava, kojom
je svakom građaninu zajamčena zdravstvena zaštita, i odredba članka 14.
stavka 2. Ustava, koja zajamčuje jednakost svih pred zakonom.

Također iznose da su osporene odredbe u suprotnosti s odredbama članaka
63. do 74. Zakona o zdravstvenoj zaštiti ("Narodne novine", br. 1/97 -
pročišćeni tekst), u svezi s odredbom članka 19. tog Zakona.

Tijekom postupka prijedlozi su dostavljeni na odgovor Hrvatskom zavodu
za zdravstveno osiguranje i na mišljenje ministru zdravstva.

Upravno vijeće Hrvatskog zavoda za zdravstveno osiguranje dostavilo
je odgovor na podnesene prijedloge, mišljenja nadležnih komora i suglasnost
ministara zdravstva na donošenje osporenih akata. Smatra da prijedlozi
nisu osnovani i predlaže da se odbiju.

Ministar zdravstva u dostavljenom mišljenju ističe da su prijedlozi
neosnovani i da se osporene odredbe u potpunosti zasnivaju na Ustavu i
odredbama Zakona o zdravstvenoj zaštiti.

Prijedlozi nisu osnovani.

Prema odredbi članka 58. Ustava, svakom građaninu jamči se pravo na
zdravstvenu zaštitu. Ovo pravo, međutim, ne ostvaruje se neposredno temeljem
Ustava, nego se primjena navedene ustavne odredbe ostvaruje putem zakona.

Odredba članka 17. Zakona o zdravstvenom osiguranju ("Narodne novine",
br. 1/97 - pročišćeni tekst, 109/97, 13/98 i 88/98) određuje da pravo na
zdravstvenu zaštitu razumijeva osiguranje zdravstvenog standarda pod jednakim
uvjetima za sve osigurane osobe. Istom odredbom propisano je da opseg i
prava obveznog zdravstvenog osiguranja za svaku kalendarsku godinu utvrđuje
Vlada Republike Hrvatske, dok standarde i normative obveznog zdravstvenog
osiguranja, kao i način ostvarivanja prava osiguranih osoba za svaku kalendarsku
godinu, utvrđuje Hrvatski zavod za zdravstveno osiguranje.

Na osnovi ovlaštenja iz članka 104. Zakona o zdravstvenom osiguranju
u svezi s člankom 17. stavkom 3. istog Zakona, Upravno vijeće Hrvatskog
zavoda za zdravstveno osiguranje je uz prethodno pribavljena mišljenja
nadležnih komora, u smislu odredbe članka 65. tog Zakona i uz suglasnost
ministra zdravstva, donijelo osporene akte.

Odredbom članka 19. Zakona o zdravstvenoj zaštiti određen je obuhvat
primarne zdravstvene zaštite. Odredba članka 20. propisuje način provođenja
i organiziranja primarne zdravstvene zaštite u timskom radu u kojem sudjeluju
najmanje doktor medicine i medicinska sestra, odnosno zdravstveni tehničar.

Budući da Zakon za provođenje preventivne zdravstvene zaštite ne propisuje
vrste zdravstvenih ustanova koje pružaju ovaj oblik zdravstvene zaštite,
Sud je utvrdio da nije u suprotnosti sa zakonom da zdravstvenu djelatnost
na primarnoj razini provode i zavodi za javno zdravstvo, pri čemu je Sud
imao u vidu da je odredbom članka 83. Zakona o zdravstvenoj zaštiti provođenje
preventivno-odgojnih mjera zdravstvene zaštite, kao jedan od oblika provođenja
primarne zdravstvene zaštite iz članka 19. Zakona, u osnovnim i srednjim
školama povjereno upravo zavodima za javno zdravstvo.

Odredbom članka 23. Odluke, u djelatnosti opće medicine, uz propisani
standard od 1700 osiguranih osoba po timu, utvrđena je godišnja vrijednost
po osiguranoj osobi, na način da su osigurane osobe razvrstane u četiri
dobne skupine i to dobnu skupinu od 0 do 7 godina, od 7 do 18 godina, od
18 do 65 godina i dobnu skupinu iznad 65 godina.

Osporeni dio te odredbe, kojim je određena godišnja vrijednost po osiguranoj
osobi za dobnu skupinu od 7 do 18 godina u iznosu od 54,48 kuna, Sud nije
našao u suprotnosti sa zakonom i Ustavom.

Naime, propisivanje razlika u opsegu prava, standardima i normativima
obveznog osiguranja, kao i načinima ostvarivanja prava na zdravstvenu zaštitu,
izvire iz odredbe članka 17. Zakona o zdravstvenom osiguranju, kojim su
ove kategorije predviđene kao promjenljive, što nije u nesuglasju s Ustavom
zajamčenim pravom na zdravstvenu zaštitu, odnosno zakonom predviđenom osiguranju
zdravstvenog standarda pod jednakim uvjetima za sve osigurane osobe.

Slijedom izloženog, Sud je utvrdio da su podneseni prijedlozi neosnovani
te je odučeno kao u izreci.

Utvrdivši da, u konkretnom slučaju, nisu ispunjene pretpostavke propisane
odredbom članka 18. Ustavnog zakona, o predloženoj obustavi nije posebno
odlučivano.

Rješenje pod t. I. temelji se na odredbi članka 45. Poslovnika Ustavnog
suda Republike Hrvatske ("Narodne novine", br. 29/94), dok je rješenje
pod t. II. utemeljeno na odredbi članka 20. Ustavnog zakona.

Broj: U-II-277/1998
U-II-278/1998
U-II-284/1998
Zagreb, 2. prosinca 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 160/1998-1980